# Slektsfosterhjem i Norden – opplæring og oppfølging

*Det er utarbeidet egne opplæringstiltak for slektsfosterhjem i flere av de nordiske land, men ikke alle slektsfosterforeldre får tilbud om disse. Tilbudet om opplæring og veiledning for slektsfosterhjem må styrkes, og det må tilrettelegges bedre for at slektsfosterforeldrene kan delta i opplærings- og veiledningstiltak.*

I 2011- 2012 gjennomførte NOFCA et prosjekt om oppfølging, veiledning og opplæring for slektsfosterhjem i de nordiske land. NOFCA (Nordic Foster Care Association), er et faglig nettverk som består av fosterhjemsforeningene, andre organisasjoner og enkelte myndigheter i de syv nordiske land. Prosjektet ble støttet økonomisk av Nordplus Voksen.

I de nordiske land, med unntak av Grønland, er det lovfestet at ved plassering i fosterhjem skal myndighetene vurdere om barnet kan plasseres hos egen slekt eller nettverk. Slekts- og nettverksfosterhjem i de nordiske land som er godkjent av myndighetene, skal likestilles ordinære fosterforeldre når det gjelder tilbud om opplæring og veiledning.

I dette prosjektet er 58 slektsfosterforeldre fra alle de syv nordiske land blitt intervjuet. De har fortalt om sine erfaringer med opplæring, veiledning og oppfølging fra barnevernet knyttet opp til de utfordringer de har møtt som slektsfosterforeldre. I tillegg har de kommet med forslag til hvordan dette kan forbedres. Noen av slektsfosterforeldrene har opplevd å få god og tilstrekkelig hjelp gjennom opplæring, veiledning og oppfølgingen fra kommunen, mens andre igjen ikke har opplevd dette. Noe av det mest nyttige ved å delta i opplæring og gruppeveiledning er å treffe andre fosterforeldre,

spesielt andre slektsfosterforeldre. Ikke alle kommuner klarer å følge opp de lovpålagte oppgaver innen oppfølging, veiledning og opplæring av slektsfosterforeldre. Her er det store variasjoner, og det på tvers av landene.

**Prosjektets anbefalinger**

NOFCA vil anbefale at det fra myndighetenes side etableres et nordisk nettverk for slektsfosterhjemsomsorgen. Dette for å få samlet all den kunnskap om slektsfosterhjem som finnes i Norden og gjøre den mer tilgjengelig for alle som jobber med slektsfosterhjem.

NOFCA anbefaler at det forskes mer innen slektsfosterhjemsomsorgen i Norden, spesielt på oppfølgingen av slektsfosterforeldrene og hvilke tilnærmingsmåter som virker.

Slektninger og andre i barnets nettverk som ønsker å bli fosterforeldre må sikres god informasjon i rekrutterings- og utredningsfasen om hva det vil innebære for dem å bli en fosterfamilie, og hva de kan forvente å få av støtte fra det offentlige.

I deler av Danmark, Norge og Sverige benyttes i varierende grad familieråd som metode ved rekruttering av slekt og nettverk som fosterforeldre. Denne metode anbefales innført og videreutviklet i alle land.

Slektsfosterhjem må sikres tett og jevnlig oppfølging fra barneverntjenesten, hvor det legges vekt på de spesielle utfordringer det er å være slektsfosterforeldre. Oppfølgingen må ha fokus på et utvidet samarbeid med hele familien, blant annet fordi familierelasjoner kan være konfliktfylte. NOFCA anbefaler at barnevernet som en del av oppfølgingen skal tilby nettverksmøter med slektsfosterforeldrene, foreldrene og øvrig familie som barnet skal ha kontakt med.

NOFCA anbefaler at det i alle land utarbeides egne opplæringstiltak for de fagfolk som jobber med oppfølging av slektsfosterhjemmene, eventuelt at det utarbeides utførlige retningslinjer og veiledninger for dette arbeidet.

NOFCA mener at det er behov for ytterligere utvikling av målrettede opplærings- og veiledningstiltak for slektsfosterforeldrene. Opplæringen til slektsfosterforeldre må ses på som en kontinuerlig prosess med ulike moduler fra rekruttering til utflytting, inkludert ettervernet.Slektsfosterforeldre må også få tilbud om å treffe andre slektsfosterforeldre. Myndighetene må tilrettelegge for at slektsfosterforeldre kan delta i opplærings- og veiledningstiltatak (økonomisk støtte, barnevakt, helgekurs med egne aktiviteter for barna).

For å sikre at opplærings- og veiledningstiltakene som benyttes i hvert land er relevante, bør de som utvikler og arrangerer de ulike tiltak sikre at tiltakene blir regelmessig evaluert og eventuelt revidert.

NOFCA anbefaler at det vurderes om opplæring skal være obligatorisk for slektsfosterfamilier for å sikre at familiene har tilstrekkelig kunnskap og ferdigheter for å ta seg av barnet. Det bør ses i sammenheng med de samlede oppfølgingstiltak til slektsfosterfamilien.

**Rapporten "Slektsfosterhjem i Norden - opplæring og oppfølging" finnes på www.fosterhjemsforening.no - se under NOFCA.**